Vážení spoluobčania,

neustále z každej strany počúvame ako správne triediť odpad, ako sa starať o prírodu. Ako správnym separovaním môžeme dať druhú šancu odpadu. Ako sa z jednotlivých zložiek odpadu dá vyrobiť nový bicykel, oblečenie, nábytok a mnoho ďalších vecí potrebných pre náš každodenný život. Buďme zodpovední a správne recyklujme odpad. Správnym separovaním šetríme prírodu a taktiež vaše financie. Vývoz plastov, papiera, kovových obalov a skla financujú výrobcovia týchto obalov cez tzv. OZV (organizácie zodpovednosti výrobcov). Výrobcovia obalov do týchto spoločností prispievajú a z týchto financií sa zabezpečuje vývoz a recyklácia. Čím viac odpadu recyklujeme, tým menej odpadu bude končiť v nádobách na komunálny odpad a následne na skládkach komunálneho odpadu. Vývoz a skládkovanie tohto odpadu platí každý jeden z nás.

**Zoznam odpadov, ktoré je možné použiť ďalej a obci ich odvoz zabezpečí spoločnosť Ľupčianka**:

* **Molitan**
* **Matrace (bez železa)**
* **Textilný odpad – koberce, handry, šatstvo, deky, topánky, nie korčule, lyže, lyžiarky...**
* **Nábytok v rozobranom stave bez sklených výplní a kovových častí**
* **Sedačky, stoličky, tiež v rozobratom stave bez kovových častí**
* **Plasty bez kovových častí – fólie, záhradný nábytok (stôl, stoličky, detské pieskovisko, šmýkačky...)**
* **Polystyrénový odpad, čistý, menšie kusy v menšom množstve**
* **Drevo, palety – nie zhnité**

O zbere takéhoto odpadu budete informovaní cez obecný rozhlas.

Obec vytvára podmienky na efektívne triedenie odpadu, pre každého jednotlivca.

Obec od júla 2021 mení spôsob vývozu plastového odpadu. Vývoz bude priamo od domácností. Plastové nádoby, ktoré si prevezmete, sú určené na vývoz plastového odpadu. Vývoz sa bude realizovať zatiaľ jeden krát mesačne. O harmonograme budete vopred informovaní. Je potrebné zosúladiť vývoz z viacerých obcí a z daného dôvodu zatiaľ nie je možné presne stanoviť čas vývozu. V prípade veľkého množstva plastového odpadu je možné odpad ukladať aj do plastových vriec, ktoré necháte pri plastovej nádobe.

**S plastovou nádobou obdržíte aj informačný leták ako správne triediť odpad. Prosím dodržujte usmernenia ohľadom triedenia odpadu**. V prípade, že zamestnanci spoločnosti Ľupčianka usúdia, že v nádobe sa nachádza iný odpad ako tam patrí takúto nádobu nevyprázdnia. To isté platí aj o vreciach. Z dlhodobého pozorovania nie je možné, aby plné vrece plastov vážilo viac ako 2 kg. Ak vrece bude ťažšie, je podozrenie, že vo vreci sa nachádza iný odpad. Prosím preto separujte správne podľa pokynov, ktoré sú uvedené v letáku. Takto predídeme k rôznym komplikáciám, ktoré môžu dodatočne vzniknúť.

Podnikateľské subjekty sú povinné si zabezpečiť zmluvu so spoločnosťou, ktorá vyváža jednotlivé zložky separovaného odpadu. V zmysle zákona č. 79/20215 Z.z. o odpadoch. Prípadné informácie o vývoze spomínaných odpadov pre podnikateľské subjekty poskytneme na obecnom úrade.

Prírodu chráňme aj pre ďalšie generácie.